AaB's Lucas Andersen fik debut på det danske ligalandshold, i kampen mod Sydkorea i turneringen i Bangkok. Han syntes det var fantastisk.

Ligalandsholdet spillede 0-0 mod stærkt sydkoreansk OL-landshold. Men kampen vil nok mere blive husket for at give debut til AaBs Lucas Andersen. Dermed blev han den yngste debutant på det danske landshold nogensinde, og den unge AaB'er var glad: - Det var fantastisk at få lov til at spille med nogle af de bedste i landet. Jeg synes, det gik fint de gange, jeg kom med i spillet. Jeg kan godt mærke, at niveauet er højt, men jeg føler, at jeg også selv bliver bedre ved at spille sammen med nogle af de bedste spillere i Danmark, lød det fra Lucas Andersen. Landstræner Morten Olsen er tilfreds med dagens resultat og mener i det hele taget, at kampen var lærerig for de danske spillere: - Vi spiller mod et godt hold og er tilfredse med resultatet. Vores spillere kan lære meget af at spille mod et hold som Sydkorea med hurtige og teknisk dygtige spillere, udtalte Morten Olsen efter kampen. Det danske ligalandshold mangler at møde Thailand i Kings Cup. Den kamp spilles lørdag.